Bandarísk stjórnvöld hafa aflétt refsiaðgerðum sem ríkisstjórn Donalds Trump innleiddi gagnvart aðalsaksóknara Alþjóða sakamáladómstólsins í Haag og starfsfólki hans.
Antony Blinken, utanríkisráðherra Bandaríkjanna, greindi frá þessu í gær. Segir hann núverandi stjórnvöld aflétta refsiaðgerðunum þar sem þær séu hvort tveggja ranglátar og gagnslausar. Forveri Blinkens, Mike Pompeo, fordæmdi dómstólinn í fyrra og tilkynnti að aðalsaksóknari hans, hin gambíska Fatou Bensouda, fengi ekki vegabréfsáritun til Bandaríkjanna og henni væru óheimil hvers kyns viðskipti og fjármálagjörningar þar í landi. Þetta náði einnig til nokkurra lykilstarfsmanna embættisins. Ástæðan er sú að 2017 hóf Bensouda formlega rannsókn á meintum stríðsglæpum í Afganistan, sem nær ekki aðeins til talibana og afganskra stjórnarhermanna, heldur líka til bandarískra hermanna í landinu. Þá jók það enn á reiði Trump-stjórnarinnar, þegar Bensouda og Alþjóða sakamáladómstóllinn ákváðu að þau hefðu hvorttveggja lögsögu og fyllstu ástæðu til að hefja rannsókn á mögulegum stríðsglæpum Ísraela í Palestínu, en Ísraelar viðurkenna ekki lögsögu dómstólsins frekar en Bandaríkjamenn. Blinken sagði í yfirlýsingu sinni að Bandaríkjastjórn væri enn afar mótfallin" báðum fyrrnefndum rannsóknum dómstólsins en telji virk samskipti við alla sem hlut eiga að máli vænlegri til árangurs en refsiaðgerðir.